Հայաստանը ֆրանսախօսութիւն կը շնչէ: Երեւանի զանազան հրապարակներու վրայ բեմեր լարուած են. մեծ ազդագրերը, ցուցահանդէսները, համաժողովները, համերգները եւ բազում մշակութային միջոցառումները այս օրերուն միայն Ֆրանսախօսութեան միջազգային գագաթաժողովին նուիրուած են: Հետաքրքրական ու բազմազան այս ձեռնարկները կը վկայեն, որ ֆրանսախօսութիւնը միայն Ֆրանսան ու ֆրանսերէնը չեն, այլեւ՝ մշակոյթներու քաղաքակիրթ ու բարձրակարգ երկխօսութիւնն է ու այդ երկխօսութիւնը այս տարի ծաւալած է Հայաստանի մէջ: Թերես այսքան մեծ թիւով բարձրաստիճան հիւրեր Հայաստանը երբեք չէ ընդունած: Հիւրերու, պատուիրակներու եւ ձեռնարկներու առատութիւնը Հայաստանի կառավարութեան առիթ տուած է այս երկու օրը Երեւանի մէջ հռչակել ոչ-աշխատանքային՝ տօնական: